Karjalaisen mukaan lantionmurtumatapauksia on ollut viikon sisällä peräti viisi. Murtuma on pahimmillaan hengenvaarallinen.

Lumi on aiheuttanut paljon ongelmia tänä talvena. Videolla lumen aiheuttamia vaaroja Helsingin Munkkiniemessä.

Karjalainen uutisoi, että omakotitalojen kattojen lumikuormat ovat aiheuttaneet Pohjois-Karjalan keskussairaalaan poikkeuksellisen piikin katolta pudonneissa.

Karjalaisen mukaan keskussairaalassa on hoidettavana yksi potilas, joka halvaantui katolta putoamisen seurauksena.

Potilailla on muitakin vakavia vammoja. Esimerkiksi lantionmurtumatapauksia on ollut viikon sisällä peräti viisi. Näiden lisäksi on lonkka-, reisi- ja säärimurtumia. Katolta pudonneita potilaita on ollut yhteensä ”useita kymmeniä”.

Lantionmurtumat ovat pahimmillaan hengenvaarallisia.

– Se on hoidollisesti hankalin, ja siihen kuuluu usein merkittäviä vuotoja ja sisäelinvammoja. Se on näistä murtumista myös se, johon voi pahimmillaan kuolla, apulaisylilääkäri Ville Vänni Pohjois-Karjalan keskussairaalaan kirurgian poliklinikalta kertoo Karjalaiselle.

Lantionmurtuman kuntoutus kestää kuukausia. Osa ei palaudu koskaan ennalleen.

– Usein se tarkoittaa myös sitä, ettei potilas kävele kuukausiin. Minimikuntoutusaika on kolme kuukautta, Vänni sanoi Karjalaiselle.

Eivät romahda

Kaikki Pohjois-Karjalassa lumenpudottamisen vuoksi katolta pudonneet ovat olleet keski-ikäisiä tai vanhempia miehiä, jotka ovat menneet pudottamaan lumia oman talonsa katolta.

Suomen ympäristökeskuksen johtava hydrologi Bertel Vehviläinen sanoi Iltalehdelle jo helmikuun alussa, että lunta ei missään tapauksessa saa mennä pudottamaan katoilta omin päin.

– Sellaista onnettomuutta ei ole tietääkseni ikinä sattunut, että omakotitalon katto olisi lumen painosta romahtanut. Pientalojen asukkaita ei haluta ajaa katolle, koska sitten he putoavat alas sieltä. Jos joku välttämättä haluaa mennä katolle, sieltä ei sitten saa pudota, Vehviläinen sanoi.